Koordinatės: 54°40′57″š. pl. 25°15′37″r. ilg.﻿ / ﻿54.682522°š. pl. 25.260166°r. ilg.﻿ / 54.682522; 25.260166
**Vilniaus karo mokykla** – Rusijos imperijos kariuomenės specialioji karinė mokykla, veikusi 1864–1915 m. Vilniuje (dab. Vilniaus universiteto Čiurlionio gatvės rūmai), 1915–1917 m. – Poltavoje.

Istorija
--------

Buvęs karo mokyklos pastatas – dabar Vilniaus universiteto Chemijos ir geomokslų fakultetas
Baigimo ženklas, 1910 m. išduotas Viktorui Giedriui
Vilniaus karo mokykla įsteigta 1864 m. spalio 29 d. pagal ministro Nikolajaus Miliutino parengtą planą. Iš pradžių ji vadinosi Vilniaus pėstininkų junkerių mokykla. Mokėsi 200 junkerių, o nuo 1874 m. kursantų skaičius padidintas iki bataliono – 300 junkerių. 1877-1878 m. Rusijos-Turkijos karas pareikalavo didesnių laidų. 1877 m. išleisti 134 junkeriai, 1878 m. gegužės mėn. 122, o gruodžio mėn. – dar 69 žmonės. Baigiantis karui prie mokyklos buvo atidarytas karininkų kursas, skirtas 37 praporščikams, gavusiems šį laipsnį karo metu.

Mokslas trukdavo 2 metus. Jaunesnėje klasėje buvo dėstomas katekizmas, rusų kalba, prancūzų kalba, vokiečių kalba, matematika, fizika, chemija, braižyba, geografija ir istorija. Pagal karinio parengimo programą buvo dėstoma taktika, kariniai statutai, karinė topografija, fortifikacija, karinis administravimas, karo teisė, karinė higiena ir hipologija – mokslas apie žirgus. Mokslai baigdavosi vasaros stovykla, kurioje kiekvienas junkeris turėjo praktiškai pademonstruoti, ko išmokęs. Baigusiems mokyklą ne mažiau, kaip 8 balais iš bendrųjų dalykų, 6 balais iš karo dalykų ir 9 balais iš elgesio, buvo suteikiamas pоdporučiko laipsnis ir įteikiamas siuntimas į gvardijos dalinį. Baigę atitinkamai su 7,5 ir 8 balais, gaudavo praporščiko laipsnį, visi kiti dar šešis mėnesius turėjo tarnauti junkeriais kariniuose daliniuose.

Gyvenimas mokykloje buvo spartietiškas – junkeriui išlaikyti dienai buvo skiriamos 25 kapeikos. Tačiau nepasiturinčių tėvų vaikams tai buvo tiesiausias kelias siekiant pakankamai aprūpintos karinės karjeros. Baigę junkerių mokyklas jau po metų tarnybos veikiančioje armijoje daugelis gaudavo pirmąjį karininko leitenanto laipsnį.

Nuo 1901 m. rugsėjo 1 d. Vilniaus mokykloje įkurtos trys klasės. 1904 m. rugpjūčio 9 d. išleista pirmoji junkerių karininkų, o ne praporščikų laida (iki 1880 m. vadinosi portupėj-junkeriai). Mokykla buvo išplėsta iki 400 junkerių. 1910 m. rugsėjo 1 d. mokykla gavo karo mokyklos pavadinimą.

Vilniaus karo mokykla turėjo dviejų rūšių ženklus. Mokyklos auklėtiniai kadetai nešiojo apskritus žetonus, o baigusiems buvo įteikiami kryžiaus formos ženklai.

1912 m. Vilniaus karo mokykla išleido savo auklėtinių, Šv. Georgijaus ordino kavalierių, žygdarbių atmintinę.

Mokyklos viršininkai
--------------------

* 1905–1915 m. generolas leitenantas Borisas Adamavičius.

Mokyklos auklėtiniai
--------------------

* Pulkininkas Jonas Asevičius-Acukas 1909 m.;
* Pulkininkas leitenantas Zenonas Baltušauskas 1913 m.;
* Generolas Janis Baluodis 1902 m.;
* Generolas Krišjanis Berkis 1906 m.;
* Pulkininkas Pranas Bizonas;
* Pulkininkas leitenantas Sergijus Bukevičius;
* Pulkininkas Liudas Butkevičius Poltavoje;
* Generolas Julius Čaplikas;
* Generolas Robertas Dambitis 1902 m.;
* Generolas Oskaras Dankersas 1906 m.;
* Pulkininkas Viktoras Giedrys;
* Generolas Karlis Goperis;
* Generolas Vincas Grigaliūnas-Glovackis 1907 m.;
* Majoras Petras Grinkevičius 1916 m.;
* Pulkininkas Jonas Išlinskas 1915 m.;
* Pulkininkas Pranas Jackevičius;
* Generolas Aleksas Jakaitis 1911 m.;
* Majoras Motiejus Karaša;
* Majoras Katasonovas 1915 m.;
* Generolas leitenantas Maksimas Katchė 1899 m.;
* Pulkininkas Jonas Kraucevičius 1905 m.
* Generolas leitenantas Juozas Kraucevičius 1901 m.;
* Generolas Jurgis Kubilius 1902 m.;
* Generolas leitenantas Petras Kubiliūnas 1914 m.;
* Generolas leitenantas Kazys Ladiga;
* Generolas Pranas Liatukas 1905 m.;
* Pulkininkas Lulaks 1906 m.;
* Generolas Stasys Nastopka 1907 m.;
* Pulkininkas Ozols Voldemārs 1907 m.;
* Majoras Antanas Pošiūnas;
* Generolas Ruškevičs 1906 m.;
* Pulkininkas Pranas Saladžius;
* Generolas Skrapcis 1906 m.;
* Generolas Pranas Tamašauskas 1902 m.;
* Pulkininkas Aleksandras Uspenskis1894 m.;
* Generolas Mykolas Velykis 1908 m.;
* Majoras Adomas Virbalis 1916 m.;
* Pulkininkas leitenantas Stasys Zaskevičius;
* Majoras Žmykovas 1914 m.;
* Generolas – leitenantas Konstantinas Žukas 1910 m.;
* Generolas Silvestras Žukauskas 1887 m.;
* Pulkininkas leitenantas Vladas Žutautas.

Šaltiniai
---------

1. ↑  ЮНКЕРСКИЕ УЧИЛИЩА – КУЗНИЦА КАДРОВ РУССКОГО ОФИЦЕРСТВА
2. ↑  Военные училища
3. ↑  Vincas Ruzas. Vilniaus karo mokyklos (1864–1917) ženklai

Nuorodos
--------

* Kardas. 1937. Nr. 24;
* Vilniaus karo mokykla Archyvuota kopija 2010-02-04 iš Wayback Machine projekto.;
* Internetinis puslapis apie mokyklą Archyvuota kopija 2016-03-08 iš Wayback Machine projekto.;
* Mokyklos cerkvė Archyvuota kopija 2008-05-07 iš Wayback Machine projekto..